Elmar Arula

**Elmar Arula** (kuni 25. märtsini 1935 **Elmar Altermann**; 11. märts 1917 Mariküla, Paasvere vald, Simuna kihelkond, Virumaa – 21. jaanuar 2000 Rakvere) oli eesti agronoom, Eesti NSV teeneline agronoom (1964).

Elmar Arula oli üks Eesti NSV juhtivaid agronoome. Ta oli Rakvere rajooni Vinni näidissovhoostehnikumi peaagronoom aastatel 1956–1981. Oma eeskujuliku suhtumise eest töösse ja inimlikult tähelepaneliku suhtumise eest kolleegidesse, pälvis ta oma kaastöötajatelt "Leivaisa" austava nimetuse.

## Elulugu
Elmar Arula sündis 11. märtsil 1917 Virumaal Simuna kihelkonnas Paasvere vallas Venevere lähedal Marikülas Tõnupere talus, talupidaja-mõisarentniku perekonnas.

### Eesti Vabariigis

Alghariduse omandas Venevere 6-klassilises algkoolis, mille lõpetas 1930. aastal. Õppis seejärel 1930–1932 Virumaa Täienduskoolis Rakveres. Ja 1936–1939 Jäneda Põllunduskeskkoolis (nelja aastane programm kolme aastaga, ilma suvevaheaegadeta), kus omandas agronoomi eriala.

1939. aasta maist oktoobrini viibis õppetöö raames pooleaastasel põllumajanduspraktikal Rootsi Kuningriigis. Peale Rootsist naasmist elas vanemate kodutalus Marikülas.

### Teise maailmasõja aegses okupeeritud Eestis
Pöördeline 1940. aasta möödus juhuslikel metsatöödel Venevere metskonnas. 1941. aasta jaanuarist alates oli ta Rakveres Viru Tarbijate Kooperatiivi abimajandi juhataja.

Saksamaa ja Nõukogude Liidu vahelise sõja puhkemisele järgnenud üldmobilisatsioonist Punaarmeesse 20. juulil 1941 õnnestus tal tänu oma töökohale pääseda. 

Ja kui 1941. aasta suvesõja käigus Eestisse jõudnud Saksa väed vabastasid augustis 1941 Rakvere ja ülejäänud Virumaa, siis pani ta ennast vabatahtlikuna kirja Rakveres formeeritavasse 184. Eesti julgestusgruppi, kuid rongi väljumisele eelnenud õhtul otsustas veel Rakverest korra jalgrattaga kodus Marikülas ära käia, ning hommikul tagasi Rakverre jõudes oli rong väeosaga juba läinud.

Töötas Saksa okupatsiooni ajal alates 1942. aasta veebruarist Virumaa Põllumajandusameti Lüganuse agrojaoskonna noorem agronoomina. Ning 1943. aasta juulist Rakveres, Virumaa Põllumajandusameti agronoomi ametikohal.

Samal ajal käis aga jätkuvalt Teine maailmasõda. Ja kuna rinne oli 1944. aasta alguseks juba Eesti piirini jõudnud, siis kuulutasid sakslased 30. jaanuaril 1944 Eestis välja sunniviisilise üldmobilisatsiooni.

Mobiliseeriti märtsis 1944 Saksa sõjaväkke – 20. Eesti Relvagrenaderide SS-diviisi järelveo kompaniisse – ning saadeti sellega 1944. aasta augusti alguses Sinimägede poole teele. Jõudis olla lühikest aega Utria all ja taganes siis koos väeosaga Jõhvist Avinurme peale, kus varjas end mõnda aega kodu lähedal metsas.

### Nõukogude Eestis
1944. aasta oktoobrist õnnestus tal tööd saada Kadrinas – Virumaa Täitevkomitee Põllumajandusosakonna Kadrina rajooni vanemagronoomina.

Kust septembris 1945 viidi ta üle Rakveresse – Virumaa Täitevkomitee Põllumajandusosakonna keskaparaati, kus töötas kuni 1949. aasta märtsiküüditamiseni algul vanemagronoomina ja hiljem peaagronoomi kohusetäitjana.

### Siberis

Saadeti 25. märtsil 1949 Rakverest koos perega asumisele – NSV Liidu Krasnojarski krai Ussinski (alates 1956. aastast Jermakovski) rajooni, kus elas järgnevad seitse ja pool aastat vaheldumisi Leninski ja Talovka külas ja töötas kohalikus Vorošilovi-nimelises kolhoosis.

Aastatel 1949–1953 töötas ta lihttöölisena Vorošilovi-nimelise kolhoosi traktori-põllumajandusbrigaadis. Edasi töötas 1953. aasta detsembrist kuni 1956. aasta oktoobrini sama kolhoosi hõberebaste farmi juhatajana.

Vabanes Eesti NSV Ülemkohtu otsusega 27. septembril 1956 ja jõudis koos perega asumiselt tagasi Eestisse 1956. aasta novembris.

### Vinnis

Asus 1956. aasta detsembrist peaagronoomina tööle Rakvere rajooni Vinni sovhoosi (alates 1961. aastast Vinni näidiskatsesovhoos ja alates 1964. aastast Vinni näidissovhoostehnikum).

Töötas aastatel 1956–1990 Vinni näidissovhoostehnikumis, millest 1956–1981 peaagronoomina ja 1981–1990 põllumajandusbrigadiri ja rohumaade agronoomina.

Pälvis oma kolleegidelt ja kaastöötajatelt Vinni näidissovhoostehnikumis lugupidamise ja tunnustuse märgiks "Leivaisa" austava nimetuse.

## Haridus
*1925–1930 Venevere 6-klassiline algkool
*1930–1932 Virumaa Täienduskool Rakveres
*1936–1939 Jäneda Põllunduskeskkool, agronoomi eriala

## Tunnustus

*1962 Eesti NSV Ülemnõukogu Presiidiumi aukiri
*1963 NSV Liidu Rahvamajanduse Saavutuste Näituse hõbemedal «За успехи в народном хозяйстве СССР»
*1964 Eesti NSV teeneline agronoom
*1964 vabariiklikule autahvlile kandmine
*1965 Eesti NSV Ülemnõukogu Presiidiumi aukiri
*1966 Rakvere rajooni populaarseim põllumees
*1966 Lenini orden
*1966. aasta töötulemuste eest nimetus "Vabariigi suurte saakide meister"
*1966 NSV Liidu Rahvamajanduse Saavutuste Näituse kuldmedal «За успехи в народном хозяйстве СССР»
*1967 Eesti NSV Põllumajanduse Ministeeriumi mälestusmedal "Kalevipoeg kündmas"
*1967 NSV Liidu Rahvamajanduse Saavutuste Näituse audiplom
*1968 NSV Liidu Rahvamajanduse Saavutuste Näituse audiplom
*1968. aasta töötulemuste eest nimetus "Vabariigi suurte saakide meister"
*1970. aasta töötulemuste eest nimetus "Vabariigi suurte saakide meister"
*1970 Lenini 100. sünniaastapäeva juubelimedal
*1970 NSV Liidu Rahvamajanduse Saavutuste Näituse kuldmedal «За успехи в народном хозяйстве СССР»
*1971. aasta töötulemuste eest nimetus "Vabariigi suurte saakide meister"
*1972 NSV Liidu Rahvamajanduse Saavutuste Näituse audiplom
*1972. aasta töötulemuste eest nimetus "Vabariigi suurte saakide meister"
*1973 Tööpunalipu orden
*1973 Üleliidulise sovhoosidevahelise sotsialistliku võistluse võitja
*1974 Üleliidulise sovhoosidevahelise sotsialistliku võistluse võitja
*1974 NSV Liidu Rahvamajanduse Saavutuste Näituse pronksmedal «За достигнутые успехи в развитии народного хозяйства СССР»
*1974 Eesti NSV Ülemnõukogu Presiidiumi aukiri
*1974. aasta töötulemuste eest nimetus "Vabariigi suurte saakide meister"
*1975. aasta töötulemuste eest nimetus "Vabariigi suurte saakide meister"
*1976 Eesti NSV Ülemnõukogu Presiidiumi aukiri 
*1976. aasta töötulemuste eest nimetus "Vabariigi suurte saakide meister"
*1976 Üleliidulise sovhoosidevahelise sotsialistliku võistluse võitja
*1977 Üleliidulise sovhoosidevahelise sotsialistliku võistluse võitja
*1977. aasta töötulemuste eest nimetus "Vabariigi suurte saakide meister"
*1977 Eesti NSV Ülemnõukogu Presiidiumi aukiri
*1977 Nõukogude Eesti preemia (kollektiivi liikmena)
*1977 Eesti NSV Põllumajanduse Ministeeriumi mälestusmedal "Külvaja"
*1978 Üleliidulise sovhoosidevahelise sotsialistliku võistluse võitja
*1978. aasta töötulemuste eest nimetus "Vabariigi suurte saakide meister"
*1979. aasta töötulemuste eest nimetus "Vabariigi suurte saakide meister"
*1979 Vinni näidissovhoostehnikumi autöötaja
*1980. aasta töötulemuste eest nimetus "Vabariigi suurte saakide meister"
*1980 NSV Liidu Rahvamajanduse Saavutuste Näituse kuldmedal "За достигнутые успехи в развитии народного хозяйства СССР"
*1985 Rakvere rajooni sovhooside poolt asutatud vabariigi esimese kartuliklubi auliige

## Kirjandus
* "Eesti põllumajanduse edendajaid. Biograafiline leksikon", Tallinn, 2008.
* "Jäneda Põllutöökeskkool 1918–2000. I, Õpilaste ja õpetajate mälestusi, ajakirjanduses ilmunud artikleid Eesti esimesest põllumeeste keskkoolist" (koostanud Georgi Särekanno), Jäneda Muuseum, 2004.
* Ülo Niisuke, "Ajad ja inimesed", Rakvere, 2017.

## Välislingid
### Raadiosaated
*Signatuur: TERE HOMMIKUST, PÕLLUMEHED! (EESTI RAADIO 1975)
*Minu lapsepõlve lemmikraamat: Elmar Arula (EESTI RAADIO 1987)
### Videod
*AK filmikroonika 1958-1991: 1 | VINNI NST PEAAGRONOOM ELMAR ARULA
### Pildid
*Foto: Vinni näidissovhoostehnikumi inimesed põllul: peaagronoom Elmar Arula, partorg August Kondoja ja põllundusbrigadir Ekaterina Tervonen (1971)
*Foto: Vinni sovhoosi peaagronoom Elmar Arula annab traktoristile juhiseid väetiste külviks (1961)
*Foto: Teraviljakombainid koristustööl
*Foto: Sügiskünd Vinni näidissovhoostehnikumis
*Foto: Kevadkülv Vinni näidiskatsesovhoosis
*Foto: Herne külv Vinni näidissovhoosis: esiplaanil peaagronoom Elmar Arula ja põllundusbrigadir Ekaterina Tervonen (1962)
*Foto: Herne külv Vinni näidissovhoosis (1962)
*Foto: Vinni näidissovhoostehnikumi töötajad – Lenini ordeni kavalerid (1977)
*Foto: Tehnika ülevaatus Vinni NST-s
*Foto: Vinni näidissovhoosi peaagronoom Elmar Arula ja partorg August Kondoja taliviljade külvamise ajal põllul nõu pidamas (1963)
*Foto: Vinni näidissovhoositehnikumi eesrindlikud töötajad (1965)
*Foto: Vinni sovhoosi agronoom Elmar Arula ja traktorist Artur Vahtra maisipõllul (1960)
*Foto: Vinni näidissovhoostehnikumi peaagronoom Elmar Arula (1970)
*Foto: Vinni näidissovhoosi peaagronoom Elmar Arula maisipõllul (1963)
*Foto: Vabariigi teeneline agronoom: Elmar Arula (1974)
*Foto: Eesti NSV teeneline agronoom Rakvere rajooni Vinni sovhoostehnikumi peaagronoom Elmar Arula (1965)
*Foto: Rakvere rajooni Vinni näidissovhoosi peaagronoom Elmar Arula (1963)
*Foto: Rakvere tootmisvalitsuse piirkonna põllumajandusnäitus Kadrinas. Vasakul: Vinni NST peaagronoom Elmar Arula
*Foto: Rakvere tootmisvalitsuse Vinni näidissovhoosi direktor H. Kallaste (paremalt), peaagronoom E. Arula ja mehhanisaator V. Leiten põllutööriistade kevadtöödeks valmisolekut kontrollimas (1963)
*Foto: Rakvere rajooni Vinni sovhoostehnikumi direktor H. Kallaste (vasakult), partei Rakvere rajoonikomitee instruktor V. Kanarbik, Eesti NSV teeneline agronoom E. Arula põllul (1965)
*Foto: Vabariigi esimese kartuliklubi asutamiskoosolek (1985)
*Foto: Elmar Arula – Rakvere rajooni Vinni näidissovhoostehnikumi peaagronoom (1980)